सबसे ज्यादा 24.33% का उछाल पर्सनल इनकम टैक्स कलेक्शन में, कॉरपोरेट टैक्स कलेक्शन भी बढ़ा
Latest Update on India's Government Tax Collection Report;  2022-23 में नेट डायरेक्ट टैक्स कलेक्शन (प्रोविजनल) 17.63% बढ़कर 16.61 लाख करोड़ रुपए हो गया। ये FY23 में केंद्र को बजट अनुमान से 16.97% ज्यादा और संशोधित अनुमान से 0.69% ज्यादा है
2022-23 में नेट डायरेक्ट टैक्स कलेक्शन (प्रोविजनल) 17.63% बढ़कर 16.61 लाख करोड़ रुपए हो गया। ये FY23 में केंद्र को बजट अनुमान से 16.97% ज्यादा और संशोधित अनुमान से 0.69% ज्यादा है। केंद्रीय बजट 2022-23 में डायरेक्ट टैक्स कलेक्शन अनुमान 14.2 लाख करोड़ रुपए था। इसे रिवाइज कर 16.5 लाख करोड़ रुपए किया गया था। 2021-22 में डायरेक्ट टैक्स कलेक्शन 14.12 लाख करोड़ रुपए रहा था।
ग्रॉस डायरेक्ट टैक्स कलेक्शन 20.33% बढ़ा
इसी तरह 2022-23 में ग्रॉस डायरेक्ट टैक्स कलेक्शन (प्रोविजनल) सालाना आधार पर 20.33% बढ़कर 19.68 लाख करोड़ रुपए हो गया। फाइनेंशियल ईयर 2021-22 में ये 16.36 लाख करोड़ रुपए रहा था। वहीं ग्रॉस कॉरपोरेट टैक्स सालाना आधार पर 16.91% बढ़कर 10.04 लाख करोड़ रुपए हो गया। एक साल पहले ये 8.58 लाख करोड़ रुपए रहा था।
सबसे ज्यादा उछाल पर्सनल इनकम टैक्स कलेक्शन में
पर्सनल इनकम टैक्स कलेक्शन में सबसे ज्यादा उछाल देखने को मिला है। ग्रॉस पर्सनल इनकम टैक्स 24.33% बढ़कर 9.6 लाख करोड़ रुपए हो गया। इसमें STT भी शामिल है। फाइनेंशियल ईयर 2021-22 में ये 7.73 करोड़ रुपए रहा था। रिफंड्स की बात करें तो 2022-23 में ये 37.42% बढ़कर 3,07,352 करोड़ रुपए रहे। 2021-2022 में ये 2,23,658 रहे थे।
डायरेक्ट और इनडायरेक्ट टैक्स में अंतर?
जो टैक्स सीधे आम आदमी से वसूला जाता है उसे डायरेक्ट टैक्स कहते हैं। डायरेक्ट टैक्स में कॉरपोरेट और पर्सनल इनकम टैक्स आता है। शेयर या दूसरे संपत्तियों पर लगने वाला टैक्स भी डायरेक्ट टैक्स कहलाता है। जो टैक्स सीधे आम जनता से नहीं लिया जाता लेकिन उसकी वसूली आम जनता से ही होती है, उसे इनडायरेक्ट टैक्स कहा जाता है। इसमें एक्साइज ड्यूटी, कस्टम ड्यूटी, GST शामिल हैं।
पहले देश में कई प्रकार के इनडायरेक्ट टैक्स होते थे। लेकिन 1 जुलाई 2017 से सभी प्रकार इनडायरेक्ट टैक्स को GST में शामिल कर लिया गया है। हालांकि, पेट्रोलियम पदार्थों और शराब पर लगने वाले टैक्स को अभी GST के दायरे से बाहर रखा गया है। टैक्स कलेक्शन को किसी भी देश में आर्थिक गतिविधियों को दर्शाने वाला माना जाता है। भारत में इस साल डायरेक्ट टैक्स कलेक्शन अच्छा रहा है।
फाइनेंशियल ईयर 2022-23 का GST कलेक्शन
फाइनेंशियल ईयर 2022-23 में टोटल 18.10 लाख करोड़ रुपए का GST कलेक्शन हुआ है। इसके आधार पर हर महीने GST कलेक्शन का औसत आंकड़ा 1.51 लाख करोड़ रुपए रहा है। फाइनेंशियल ईयर 2022-23 में अप्रैल महीने में सबसे ज्यादा GST कलेक्शन हुआ था। अप्रैल में ये 1.67 लाख करोड़ रुपए रहा था। इसके बाद सबसे ज्यादा GST कलेक्शन मार्च 2023 में 1.60 लाख करोड़ रुपए का रहा, जो अब तक का दूसरा सबसे ज्यादा GST कलेक्शन है।
